Birthe Skaarup (DF), 2004-04-14:
Det kan altid diskuteres, i hvor stor udstrækning man skal gå
med til et forbud mod at ryge.
Fakta er, at ingen efterhånden er i tvivl om, at rygning er skadelig, at røg vel nok er tidens største dræber.
Fakta er også, at der fra Folketingets side er lovgivet på forskellige måder for at gøre opmærksom på rygningens skadelige virkninger, og at der faktisk er igangsat forskellige tiltag inden for den sidste regeringsperiode for at minimere og advare imod rygningens skadelige virkninger.
Man skal være fyldt 16 år for at kunne købe tobak i detailhandelen; der skal indføres særlige rygerum i folkeskolen og på visse uddannelsessteder for lærerne, og eleverne må ikke ryge på skolens matrikel; der er lavet forbud mod reklamering for tobak; endvidere er alle cigaretpakninger mærket med advarsler om rygningens skadelige virkninger.
Det er alt i alt gode tiltag, og jeg kan ikke erindre, at der er lavet så mange restriktioner på det her område, som der er lavet her de seneste par år.
Nu opfordrer De Radikale så med forslaget her til, at der skal fremlægges en handlingsplan for røgfri miljøer inden den 1. januar 2005.
Jeg er overbevist om, at rygerne nok vil kalde det en intensivering og optrapning af rygekrigen, og at de vil sige: Nu må det være nok.
Blot skal det tilføjes, at passiv rygning er et problem, og det er efter vores vurdering ikke blot en privatsag.
Vi ved, at der er mange mennesker, der udsættes for passiv rygning, og som har en øget risiko for forskellige sygdomme, og derfor kan rygning ikke sammenlignes med alkoholmisbrug og fedme, som nogle rygere gør.
Vi må konstatere, at når man ryger, så har man et afhængighedsproblem.
Men hvor langt skal man så gå fra det offentliges side med eksempelvis at tilbyde rygeafvænningskurser?
Rygerne ved, at det er sundhedsfarligt at ryge, at det belaster sundhedsvæsenet, og at de kan risikere at få forkortet deres liv.
De ved også, at såfremt der opstår hjerteproblemer og man bliver indlagt på et sygehus, så kommer 50 pct. af dem, der bliver ved med at ryge, tilbage på hospitalsafdelingen med fornyede problemer.
Tænk, hvis man kom det i andre nydelsesmidler.
Men skal vi ikke blive dér, hvor vi nu går ud til den enkelte arbejdsplads og opfordrer dem til at lave deres egen rygepolitik - mange har allerede gjort det - og opfordrer til, at man inden for det offentlige regi stadig væk etablerer rygerum?
Man kunne også, som en foreslog mig, lave en særlig luftrensning i rygerummene på hospitalerne.
Mange af de steder, som De Radikale peger på at børn og unge skal færdes og opholde sig uden at blive udsat for passiv rygning, er kravet om røgfri rum allerede i dag opfyldt.
Men i Dansk Folkeparti mener vi, at der, hvor det ikke gøres, må man påpege, at man bør intensivere kravene til, at der laves røgfri rum.
Vi hilser ministerens udmelding velkommen om, at amter og kommuner og andre organisationer afkræves et svar på, hvad de har gjort, og hvad de påtænker at gøre, således at vi kan få flere røgfri zoner, men vi mener, at vi skal gøre det afbalanceret.
Forslagsstillerne vil også have sygehuse til at tilbyde rådgivning om rygeafvænning.
Det gøres jo allerede på mange afdelinger, heldigvis.
Det er klart, at det at oplyse om rygningens farlige bivirkninger ikke kan gøres tit nok.
Vi skal og bør have flere røgfri miljøer overalt i landet, og dette sammen med advarsler imod at starte med at ryge må være vejen frem, og så langt vil vi gå med at støtte det forslag, som De Radikale fremsætter her i dag. Jeg har mærket mig, at der faktisk foreligger en rapport
fra Nationalt Center for Rygestop om forebyggelse af rygning under rygeafvænning, som der kan planlægges ud fra.
Derfor synes vi i Dansk Folkeparti, at vi vil afvente den respons, der skal komme, som ministeren har redegjort for. Vi synes, at der i De Radikales forslag er mange gode intentioner.
Jeg vil godt sige, at i den omtalte plan fra det Nationale Center for Rygestop er de praktiserende læger også inddraget samt hospitaler, jordemødre og sundhedspersonale, og det er også fra den kant, synes jeg, at alle disse ønsker om røgfri miljøer og zoner bør komme.